DA Den Europæiske Unions Tidende L 87/193

KOMMISSIONENS DELEGEREDE FORORDNING (EU) 2017/580

af 24. juni 2016

om supplerende regler til Europa-Parlamentets og Rådets forordning (EU) nr. 600/2014 for så vidt angår reguleringsmæssige tekniske standarder for registrering af relevante oplysninger om ordrer vedrørende finansielle instrumenter

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 600/2014 af 15. maj 2014 om markeder for finansielle instrumenter og om ændring af forordning (EU) nr. 648/2012 (1), særlig artikel 25, stk. 3, fjerde afsnit, og

ud fra følgende betragtninger:

(1) Operatørerne af markedspladser bør frit kunne vælge, hvordan de fører fortegnelser over relevante oplysninger om alle ordrer vedrørende finansielle instrumenter. For at muliggøre effektiv sortering, sammenligning og analyse af de relevante oplysninger om ordrer med henblik på markedsovervågning bør sådanne oplysninger dog stilles til rådighed for de kompetente myndigheder under anvendelse af ensartede standarder og formater, når en kompetent myndighed anmoder om sådanne oplysninger i henhold til artikel 25, stk. 2, i forordning (EU) nr. 600/2014.

(2) For at sikre klarheden og retssikkerheden og undgå dobbelt opbevaring af de samme oplysninger bør denne forordning omfatte alle dataelementer vedrørende ordrer, herunder oplysninger, der skal indberettes i henhold til artikel 26, stk. 1 og 3.

(3) For at muliggøre effektiv konstatering og undersøgelse af potentielle tilfælde af eller forsøg på markedsmisbrug er det nødvendigt, at de kompetente myndigheder hurtigt kan identificere personer og enheder, der i væsentlig grad er involveret i ordreprocessen, herunder medlemmer af eller deltagere på markedspladser, enheder, der er ansvarlige for investerings- og udførelsesbeslutninger, ikke-eksekverende mæglere og kunder, på hvis vegne ordrer indledes. Operatørerne af markedspladser bør i den henseende føre fortegnelser over sådanne parter.

(4) For at sætte de kompetente myndigheder i stand til mere effektivt at identificere mistænkelig adfærd, der kan være udtryk for, at en kunde er involveret i misbrug, herunder tilfælde, hvor kunden opererer gennem en række investeringsselskaber, bør operatørerne af markedspladser registrere identiteten af de kunder, på hvis vegne deres medlemmer eller deltagere afgav ordren. Operatørerne bør identificere de pågældende kunder ved unikke identifikatorer for at lette sikker og effektiv identificering af sådanne personer og derved fremme en mere effektiv analyse af potentielle tilfælde af markedsmisbrug, som kunderne kan være involveret i.

(5) Det bør ikke kræves, at operatørerne af markedspladser registrerer kundeidentifikatorer for alle kunder i handelskæden, men kun for den kunde, på hvis vegne medlemmet eller deltageren afgav ordren.

(6) Det er vigtigt at identificere prisstillelsesstrategier eller lignende aktiviteter for at muliggøre effektiv konstatering af markedsmanipulation. Dette gør det muligt for de kompetente myndigheder at sondre mellem ordrestrømmen fra et investeringsselskab, der handler på grundlag af vilkår, der på forhånd er fastsat af udstederen af det instrument, der er genstand for ordren, eller af den markedsplads, som ordren er afgivet til, og ordrestrømmen fra et investeringsselskab, der handler efter på eget initiativ eller på sin kundes initiativ.

(7) Der bør føres fortegnelser over den præcise dato og det præcise tidspunkt for alle afgivelser, ændringer, annulleringer afvisninger og udførelser af ordrer. Dette giver mulighed for at overvåge ændringerne i ordren gennem dens levetid, hvilket kan have stor betydning for konstateringen og vurderingen af potentielle tilfælde af markedsmanipulation og front running.

(8) For at sikre et nøjagtigt og fuldstændigt billede af en markedsplads' ordrebog har de kompetente myndigheder brug for oplysninger om de handelsperioder, hvor der handles finansielle instrumenter. Disse oplysninger kan bl.a. bruges til at vurdere, hvornår auktioner eller løbende handel begynder og slutter, og hvorvidt ordrer forårsager ikke-planlagte handelsafbrydelser. Oplysningerne er også nødvendige for at identificere, hvordan ordrer interagerer, især når perioderne slutter på tilfældige tidspunkter, f.eks. i forbindelse med auktioner. Oplysninger om vejledende uncrossingpriser og -mængder vil også understøtte analysen af mulig auktionsmanipulation. I betragtning af, at en enkelt ordre kan påvirke enten auktionsuncrossingprisen, auktionsuncrossingmængden eller begge, er det nødvendigt, at de kompetente myndigheder ser hver ordres indvirkning på disse værdier. Uden disse oplysninger vil det være vanskeligt at identificere, hvilken ordre der har påvirket værdierne. Ydermere bør hver relevant begivenhed tildeles et sekvensnummer for at bestemme rækkefølgen af begivenheder, når flere begivenheder indtræffer på samme tidspunkt.

(9) Specificering af ordrernes placering i en ordrebog giver mulighed for at rekonstruere ordrebogen og for at analysere sekvensen af ordreudførelsen, som er et vigtigt element i overvågning af markedsmisbrug. Den placering, en ordre tildeles, afhænger af, hvordan prioriteten bestemmes af handelssystemet. Derfor bør operatørerne af markedspladser tildele og registrere ordrernes prioritet efter prissynlighed-tidsprioritetsmetoden eller størrelse-tidsprioritetsmetoden.

(10) For at muliggøre effektiv markedsovervågning er det nødvendigt at kunne forbinde ordrer med deres tilsvarende transaktioner. Operatørerne af markedspladser bør derfor have særskilte transaktionsidentifikationskoder, der forbinder ordrer med transaktioner.

(11) Operatørerne af markedspladser bør for hver modtaget ordre registrere ordretypen og de tilhørende specifikke instrukser, der sammen afgør, hvordan hver ordre skal håndteres af deres matchingmaskiner i overensstemmelse med deres egne klassificeringer. Disse detaljerede oplysninger er afgørende for, at de kompetente myndigheder som led i deres overvågning af markedsmisbrug kan overvåge handelsaktiviteten i en markedsplads' ordrebog og navnlig reproducere, hvordan hver ordre fungerer i ordrebogen. På grund af de mange eksisterende og potentielle nye ordretyper, der udarbejdes af operatørerne af markedspladser, og de specifikke tekniske kendetegn ved sidstnævnte kan registreringen af disse detaljerede oplysninger efter operatørernes interne klassificeringssystem dog vise sig ikke på nuværende tidspunkt at give de kompetente myndigheder mulighed for at reproducere alle markedspladsers ordrebogsaktivitet på en ensartet måde. For at de kompetente myndigheder nøjagtigt kan finde hver ordre i ordrebogen bør operatørerne af markedspladser derfor også klassificere hver modtaget ordre enten som en limiteret ordre, hvis ordren kan udføres, eller som en stopordre, hvis ordren først kan udføres, når en forudbestemt prisbegivenhed indtræffer.

(12) Af konsekvenshensyn og for at sikre velfungerende finansmarkeder er det nødvendigt, at bestemmelserne i denne forordning og bestemmelserne i forordning (EU) nr. 600/2014 anvendes fra den samme dato.

(13) Denne forordning er baseret på det udkast til reguleringsmæssige tekniske standarder, som Den Europæiske Værdipapir- og Markedstilsynsmyndighed (ESMA) har forelagt Kommissionen.

(14) ESMA har foretaget åbne offentlige høringer om det udkast til reguleringsmæssige tekniske standarder, som ligger til grund for denne forordning, analyseret de potentielle omkostninger og fordele i forbindelse hermed samt indhentet en udtalelse fra interessentgruppen for værdipapirer og markeder, der er nedsat i henhold til artikel 37 i Europa-Parlamentets og Rådets forordning (EU) nr. 1095/2010 (2) —

VEDTAGET DENNE FORORDNING:

Artikel 1

Relevante ordreoplysninger — omfang, standarder og format

1. Operatørerne af markedspladser stiller de oplysninger om hver ordre bekendtgjort gennem deres systemer, som er fastsat i artikel 2-13, til rådighed for deres kompetente myndighed som specificeret i bilagets tabel 2, anden og tredje kolonne, i det omfang de vedrører den pågældende ordre.

2. Hvis de kompetente myndigheder anmoder om en eller flere af de i stk. 1 anførte oplysninger i henhold til artikel 25, stk. 2, i forordning (EU) nr. 600/2014, skal operatørerne af markedspladser stille sådanne oplysninger til rådighed under anvendelse af de standarder og formater, der er fastsat i tabel 2, fjerde kolonne, i bilaget til nærværende forordning.

Artikel 2

Identifikation af de relevante parter

1. Operatørerne af markedspladser skal for alle ordrer føre fortegnelser over følgende:

a) det medlem af eller den deltager på markedspladsen, der afgav ordren til markedspladsen, identificeret som angivet i tabel 2, felt 1, i bilaget

b) den person eller computeralgoritme hos medlemmet af eller deltageren på den markedsplads, hvortil en ordre afgives, som er ansvarlig for investeringsbeslutningen vedrørende ordren, identificeret som angivet i tabel 2, felt 4, i bilaget

c) den person eller computeralgoritme hos medlemmet af eller deltageren på markedspladsen, som er ansvarlig for udførelsen af ordren, identificeret som angivet i tabel 2, felt 5, i bilaget

d) det medlem af eller den deltager på markedspladsen, der dirigerede ordren på vegne af et andet medlem af eller en anden deltager på markedspladsen og i dennes navn, identificeret som en ikke-eksekverende mægler som angivet i tabel 2, felt 6, i bilaget

e) den kunde, på hvis vegne medlemmet af eller deltageren på markedspladsen afgav ordren til markedspladsen, identificeret som angivet i tabel 2, felt 3, i bilaget.

2. Hvis et medlem af eller en deltager eller en kunde på markedsplads i henhold til en medlemsstats lovgivning har tilladelse til at allokere en ordre til sin kunde efter afgivelsen af ordren til markedspladsen og endnu ikke har allokeret ordren til kunden på tidspunktet for ordreafgivelsen, skal ordren identificeres som angivet i tabel 2, felt 3, i bilaget.

3. Hvis flere ordrer afgives samlet til markedspladsen som en aggregeret ordre, skal den aggregerede ordre identificeres som angivet i tabel 2, felt 3, i bilaget.

Artikel 3

Handelsegenskab hos medlemmer af eller deltagere på markedspladsen og likviditetstilførselsaktivitet

1. Den handelsegenskab, i medfør af hvilken medlemmet af eller deltageren på markedspladsen afgiver en ordre, beskrives som angivet i tabel 2, felt 7, i bilaget.

2. Følgende ordrer identificeres som angivet i tabel 2, felt 8, i bilaget:

a) en ordre afgivet til en markedsplads af et medlem eller en deltager som led i en prisstillelsesstrategi i henhold til artikel 17 og 48 i Europa-Parlamentets og Rådets direktiv 2014/65/EU (3)

b) en ordre afgivet til en markedsplads af et medlem eller en deltager som led i enhver anden likviditetstilførselsaktivitet, der udføres på grundlag af vilkår, der er fastsat på forhånd enten af udstederen af det instrument, som er genstand for den pågældende ordre, eller af den pågældende markedsplads.

Artikel 4

Registrering af dato og tidspunkt

1. Operatørerne af markedspladser skal føre fortegnelser over dato og tidspunkt for, hvornår hver af de begivenheder, der er anført i tabel 2, felt 21, i bilaget til nærværende forordning indtraf, med den nøjagtighedsgrad, der er fastsat i artikel 2 i Kommissionens delegerede forordning (EU) 2017/574 (4), som angivet i tabel 2, felt 9, i bilaget til nærværende forordning. Med undtagelse af registreringen af dato og tidspunkt for markedspladssystemers afvisninger af ordrer skal alle begivenheder omhandlet i tabel 2, felt 21, i bilaget til nærværende forordning registreres under anvendelse af de forretningsure, der anvendes af markedspladsernes matchingmaskiner.

2. Operatørerne af markedspladser skal føre fortegnelser over dato og tidspunkt for hvert af de dataelementer, der er anført i tabel 2, felt 49, 50 og 51, i bilaget til nærværende forordning, med den nøjagtighedsgrad, der er fastsat i artikel 2 i delegeret forordning (EU) 2017/574.

Artikel 5

Gyldighedsperiode og begrænsninger på ordrer

1. Operatører af markedspladser skal føre fortegnelser over de gyldighedsperioder og begrænsninger på ordrer, der er anført i tabel 2, felt 10 og 11, i bilaget.

2. Fortegnelser over datoer og tidspunkt vedrørende gyldighedsperioder skal for hver gyldighedsperiode føres som angivet i tabel 2, felt 12, i bilaget.

Artikel 6

Prioritet og sekvensnummer

1. Operatører af markedspladser, der driver handelssystemer baseret på prissynlighed-tidsprioritet, skal føre fortegnelser over prioritetstidsstemplet for alle ordrer som angivet i tabel 2, felt 13, i bilaget. Prioritetstidsstemplet skal registreres med samme nøjagtighedsgrad som anført i artikel 4, stk. 1.

2. Operatører af markedspladser, der driver handelssystemer baseret på størrelse-tidsprioritet, skal føre fortegnelser over de mængder, der bestemmer ordrernes prioritet, som angivet i tabel 2, felt 14, i bilaget, samt det i stk. 1 omhandlede prioritetstidsstempel.

3. Operatører af markedspladser, der anvender en kombination af prissynlighed-tidsprioritet og størrelse-tidsprioritet og viser ordrer i deres ordrebog efter tidsprioritet, skal overholde stk. 1.

4. Operatører af markedspladser, der anvender en kombination af prissynlighed-tidsprioritet og størrelse-tidsprioritet og viser ordrer i deres ordrebog efter størrelse-tidsprioritet, skal overholde stk. 2.

5. Operatørerne af markedspladser skal tildele hver begivenhed et sekvensnummer og registrere dette, som angivet i tabel 2, felt 15, i bilaget.

Artikel 7

Identifikationskoder for ordrer vedrørende finansielle instrumenter

1. Operatørerne af markedspladser skal tildele hver ordre en individuel identifikationskode som angivet i tabel 2, felt 20, i bilaget. Identifikationskoden skal være unik pr. ordrebog, pr. handelsdag og pr. finansielt instrument. Den skal anvendes fra det tidspunkt, hvor operatøren af markedspladsen har modtaget ordren, indtil ordren fjernes fra ordrebogen. Identifikationskoden skal også anvendes på afviste ordrer uanset årsagen til afvisningen.

2. Operatøren af markedspladsen skal føre fortegnelser over de relevante oplysninger om strategiordrer med implicit funktionalitet (strategy orders with implied functionality — SOIF), der formidles til offentligheden som angivet i bilaget. I tabel 2, felt 33, i bilaget skal det angives, at ordren er en implicit ordre.

Ved udførelsen af en SOIF skal oplysningerne om den registreres af operatøren af markedspladsen som angivet i bilaget.

Ved udførelsen af en SOIF skal der angives en identifikationskode for strategiforbundne ordrer under anvendelse af den samme identifikationskode for alle ordrer, der er forbundet med den bestemte strategi. Identifikationskoden for strategiforbundne ordrer opbygges som angivet i tabel 2, felt 46, i bilaget.

3. Ordrer, der afgives til en markedsplads med mulighed for en dirigeringsstrategi, skal af den pågældende markedsplads identificeres som »dirigeret« som angivet i tabel 2, felt 33, i bilaget, når de dirigeres til en anden markedsplads. Ordrer, der afgives til en markedsplads med mulighed for en dirigeringsstrategi, skal beholde den samme identifikationskode i hele deres levetid, uanset om der genindføres en eventuel resterende mængde i den ordrebog, hvor ordren først blev indført.

Artikel 8

Begivenheder, der påvirker ordrer vedrørende finansielle instrumenter

Operatørerne af markedspladser skal føre fortegnelser over de oplysninger, der er omhandlet i tabel 2, felt 21, vedrørende nye ordrer.

Artikel 9

Type af ordre vedrørende finansielle instrumenter

1. Operatørerne af markedspladser skal føre fortegnelser over ordretype for hver modtaget ordre under anvendelse af deres egen klassificering, som angivet i tabel 2, felt 22, i bilaget.

2. Operatørerne af markedspladser skal klassificere hver modtaget ordre enten som en limiteret ordre eller som en stopordre, som angivet i tabel 2, felt 23, i bilaget.

Artikel 10

Priser vedrørende ordrer

Operatørerne af markedspladser skal føre fortegnelser over alle prisrelaterede oplysninger omhandlet i tabel 2, afsnit I, såfremt de vedrører de pågældende ordrer.

Artikel 11

Ordreinstrukser

Operatørerne af markedspladser skal føre fortegnelser over alle ordreinstrukser, der modtages for hver ordre, som angivet i tabel 2, afsnit J, i bilaget.

Artikel 12

Identifikationskode for markedspladstransaktion

Operatørerne af markedspladser tildeler hver transaktion, der følger af en fuldstændig eller delvis udførelse af en ordre, en individuel transaktionsidentifikationskode som angivet i tabel 2, felt 48, i bilaget.

Artikel 13

Handelsfaser og vejledende auktionspris og volumen

1. Operatørerne af markedspladser skal føre fortegnelser over ordreoplysningerne som angivet i tabel 2, afsnit K, i bilaget.

2. Hvis de kompetente myndigheder anmoder om oplysninger omhandlet i afsnit K i henhold til artikel 1, skal de i tabel 2, felt 9 og 15-18, i bilaget indeholdte oplysninger også anses for at være oplysninger vedrørende den ordre, anmodningen drejer sig om.

Artikel 14

Ikrafttræden og anvendelse

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den anvendes fra den dato, der er nævnt i artikel 55, stk. 2, i forordning (EU) nr. 600/2014.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 24. juni 2016. På Kommissionens vegne Jean-Claude JUNCKER Formand

(1) EUT L 173 af 12.6.2014, s. 84.

(2) Europa-Parlamentets og Rådets forordning (EU) nr. 1095/2010 af 24. november 2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/77/EF (EUT L 331 af 15.12.2010, s. 84).

(3) Europa-Parlamentets og Rådets direktiv 2014/65/EU af 15. maj 2014 om markeder for finansielle instrumenter og om ændring af direktiv 2002/92/EF og direktiv 2011/61/EU (EUT L 173 af 12.6.2014, s. 349).

(4) Kommissionens delegerede forordning (EU) 2017/574 af 7. juni 2016 om supplerende regler til Europa-Parlamentets og Rådets direktiv 2014/65/EU for så vidt angår reguleringsmæssige tekniske standarder for nøjagtighedsgraden for forretningsure (se side 148 idenne EUT).